מעורבות החות'ים במלחמת חרבות ברזל

מעורבות החות'ים במלחמת חרבות ברזל היא החזית בין ישראל לחות'ים במסגרת מלחמת חרבות ברזל שהחלה ב-7 באוקטובר 2023.

== רקע ==

החות'ים הם ארגון אסלאמי פוליטי צבאי בתימן. במלחמת האזרחים שהחלה ב-2015 השתלטו החות'ים על אזורים בצפון-מערב תימן, ובהם חלק גדול מקו החוף של ים סוף ובו הנמלים החשובים. הארגון ממומן ומחומש על ידי איראן, ומשמש לה פרוקסי במלחמותיה באזור. מספר הלוחמים החות'ים מוערך בין 20,000 ל-50,000. נגדם ניצבת ממשלת תימן הרשמית, הנתמכת על ידי קואליציה בהנהגת ערב הסעודית, וחברות בה קטר, איחוד האמירויות הערביות, ומדינות נוספות.

== התקפות החות'ים ==
בעת מלחמת חרבות ברזל, הכריזו החות'ים מלחמה על ישראל והחלו לשגר טילים לעבר מטרות בישראל כפעולת תמיכה בארגוני הטרור ברצועת עזה ובחזבאללה, ותקפו וחטפו אוניות בים סוף שיש להן קשר לישראל.

לפי דובר צה"ל, מנסים החות'ים, בשליחות איראן, להסיט את ישראל מהלחימה ברצועת עזה, החזית המרכזית במלחמה.

ארצות הברית ביקשה מישראל לא לתקוף את החות'ים כדי למנוע את התרחבות העימות לאזורים נוספים, והחזירה את החות'ים לרשימת ארגוני הטרור.<ref></ref>

ב-22 בפברואר הודיע עבד אל-מלכ אל-חות'י, מנהיג החות'ים, כי מאז מתקפת חמאס ב-7 באוקטובר 2023 שיגרו הכוחות החות'יים 183 טילים וכלי טיס בלתי מאוישים לעבר יעדים ישראליים ב"פלסטין הכבושה".<ref></ref>

==אמצעי לחימה ==

עיקר הנשק של החות'ים הוא טילי קרקע-קרקע, טילי שיוט, רקטות ארטילריות וכלי טיס בלתי מאוישים שמקורם בעיקר מאיראן. היכולת שלהם לאיים על ישראל מוגבלת עקב המרחק הגדול בין ישראל לתימן (כ-1,600 ק"מ), אך בידם אמצעים המסוגלים להגיע לטווח זה. בנוסף החות'ים משתמשים בטקטיקת תקיפה והשתלטות על ספינות שעוברות במצרי באב אל-מנדב, המפרידים בין אסיה לאפריקה במטרה לשבש את הנתיב הימי לישראל. בתחילה תקפו החות'ים, ובמקרה אחד שבו, ספינות בבעלות ישראלית, ולאחר מכן החלו לתקוף אוניות של מדינות זרות שלפי רישומי חברת הספנות היו מתוכננות להגיע בתאריך כלשהו אל נמל בישראל.

לפי דיווח של הוול סטריט ג'ורנל, אוניית ביון איראנית שפועלת בים האדום מאתרת ספינות עבור החות'ים ומספקת שירותי מכ"ם כדי להכווין טילים וכטב"מים עליהן. ארצות הברית ביקשה מישראל שלא לתקוף אותה בעצמה כדי למנוע מלחמה אזורית כוללת.

==תקיפת ישראל==
=== אוקטובר 2023 ===
ב-19 באוקטובר 2023, ספינת מלחמה אמריקאית USS Carney ששטה בים סוף יירטה 4 טילי שיוט ו-15 מל"טים שככל הנראה שוגרו על ידי החות'ים מתימן לכיוון ישראל. טיל נוסף יורט על ידי ערב הסעודית, לטענתה מתוך רצונה "להגן על שטחה האווירי".

סטי"ל מסדרת סער 5 במפרץ אילת במהלך מלחמת חרבות ברזל]]
ב-27 באוקטובר 2023 לפנות בוקר יירטו מטוסי קרב של צה"ל מספר מטרות עוינות באזור מפרץ אילת. עם זאת, שני כטב"מים פגעו בנואיבה ובטאבה, סיני, מרחק קצר מהגבול הישראלי ומהעיר אילת. הפגיעה בטאבה הביאה לשישה פצועים מצרים.

ב-31 באוקטובר 2023 יורט על ידי צה"ל כלי טיס עוין שהגיע מכיוון הים האדום. בנוסף, מערכת "חץ" יירטה טיל בליסטי, לראשונה מאז שהפכה למבצעית. הטיל ששוגר היה כנראה "חאדר", שיפור של שיהאב-3, לטווח של כ־1,600 ק"מ. השיגור היה השיגור לטווח הארוך ביותר של החות'ים וכנראה השיגור המבצעי הארוך ביותר שנעשה ממשגרים קרקעיים באמצעות טילים בליסטיים אי פעם. כמו כן מדובר במקרה הראשון של לוחמת חלל. חיל האוויר גם יירט מספר טילי שיוט ששוגרו לעבר אילת. בהמשך היום לקחו החות'ים אחריות על השיגורים והצהירו כי ימשיכו לתקוף את ישראל כל עוד תימשך הלחימה.

=== נובמבר 2023 ===
ב-1 בנובמבר בשעה 0:45 צה"ל יירט איום אווירי שהגיע מתימן וזוהה דרומית לאילת. באותו יום ספינות טילים של חיל הים הגיעו לזירת ים סוף.

ב-9 בנובמבר 2023 בסביבות 19:30 בערב יורט טיל בליסטי ששוגר לשטח מדינת ישראל במרחב ים סוף, רחוק מאילת, על-ידי לוחמי ההגנה האווירית באמצעות מערכת ההגנה לטווח רחוק "חץ 3". היירוט נעשה בגובה רב מחוץ לאטמוספירה והיה היירוט המבצעי הראשון של חץ 3.<ref></ref> כעבור זמן קצר, לוחמי ההגנה האווירית יירטו מטרה חשודה נוספת במרחב הערבה בדרום הארץ באמצעות מערכת "יהלום" (פטריוט). המטרה לא חצתה לשטח ישראל. החות'ים בתימן קיבלו אחריות לשיגור טילים בליסטיים לעבר אילת. בעקבות זאת, ראש עיריית אילת אלי לנקרי הורה לבטל למחרת את הלימודים בעיר (בעקבות פיגוע אשר התרחש באמצעות כטב"ם שהגיע מסוריה שחדר לירדן והגיע לאילת וביצע התרסקות התאבדותית בתוך שטח בית ספר).

ב-14 בנובמבר 2023, בסביבות השעה 19:51, יורט טיל בליסטי ששוגר לשטח מדינת ישראל במרחב ים סוף הרחק מאילת, על-ידי לוחמי ההגנה האווירית באמצעות מערכת ההגנה האווירית "חץ".

ב-15 בנובמבר 2023, ספינת מלחמה אמריקאית יירטה בים סוף מל"ט של החות'ים אשר כוון לשטח ישראל.

ב-22 בנובמבר דיווח האתר "אינטליג'נס אונליין" כי בעקבות תקיפות החות'ים, פרסה ארצות הברית מערכת טילי THAAD בבסיס הר קרן שבנגב.

מטוס קרב של חיל האוויר הישראלי יירט טיל שיוט ששיגרו החות'ים לעבר אילת.

ב-25 בנובמבר בערב שוגרו 2 מיירטים לעבר מטרות חשודות דרומית לאילת. באותו היום מטוס קרב של צה"ל יירט כלי טיס בלתי מאויש שהיה בדרכו לשטח ישראל במרחב ים סוף.
אח"י ניצחון במפרץ אילת
ב-30 בנובמבר דווח בפי דיווחים זרים בערב הסעודית על תקיפה ישראלית של מחסני נשק של החות'ים בצנעא, בירת תימן, שבו אוחסנו רקטות ארטילריות, טילים מדויקים ומל"טים. בדיווחים אחרים נטען כי היה מדובר בתקיפה אווירית של ישראל או ארצות הברית, או משותפת לשתיהן. דובר פיקוד המרכז האמריקני הכחיש מאז בתוקף מעורבות של ארצות הברית בתקיפה. לפי רון בן ישי, היה מדובר במתנגדי החות'ים בתימן.

=== דצמבר 2023 ===
ב-6 בדצמבר זוהה טיל קרקע-קרקע ששוגר לעבר שטח מדינת ישראל ויורט בהצלחה במרחב ים סוף על ידי לוחמי מערך ההגנה האווירית באמצעות מערכת "חץ". המטרה לא חצתה לשטח ישראל.

ב-16 בדצמבר הודיעו ארצות הברית, בריטניה ומצרים כי יירטו עשרות כטב"מים שכוונו לעבר מדינת ישראל ולאילת בפרט, מדובר במתקפה הנרחבת ביותר של החות'ים עד כה כנגד ישראל.

ב-22 בדצמבר 2023 חטפו החות'ים ספינה בבעלות בולגרית והובילו אותה לנמל בשליטתם.<ref></ref>

ב-23 בדצמבר 2023 בוצעה מתקפת מל"ט נפץ ששוגר על ידי החות'ים לעבר ספינת משא כ-350 ק"מ מחופי הודו.<ref></ref>

ב-26 בדצמבר יירט מטוס קרב של חיל האוויר הישראלי כלי טיס בלתי מאויש ששיגרו החות'ים לעבר אילת. הכטב"ם הופל מעל הים האדום.

=== פברואר 2024 ===

ב-2 בפברואר יירט מערך ההגנה האווירית של צה"ל מעל הים האדום טיל קרקע-קרקע חות'י באמצעות מיירט חץ 2.

ב-22 בפברואר הופעלו שתי אזעקות באילת והסביבה אחרי שמערכת החץ יירטה טיל בליסטי ששיגרו החות'ים מעל הים האדום.

=== מרץ 2024 ===
ב-17 במרץ שיגרו החות'ים טיל שיוט לעבר ישראל, הטיל נפל סמוך לאילת (ולא יורט) ולא גרם לנפגעים ונזק.<ref></ref>

ב-21 במרץ לוחמי ההגנה האווירית יירטו בהצלחה מטרה אווירית חשודה שעל פי החשד עשתה את דרכה לשטח ישראל ממרחב ים סוף.
אח"י ניצחון בזירת ים סוף

=== אפריל 2024 ===
ב-8 באפריל לקראת חצות יירטה כיפת ברזל מאוניית סער 6 של חיל הים כטב"ם ששוגר לאילת. זהו האירוע הראשון של שימוש בכיפת ברזל המותקנת על אוניה, המכונה כיפת מגן.<ref></ref>

=== מאי 2024 ===
ב-5 במאי במהלך הפגנה לתמיכה ברצועת עזה שהייתה בכיכר א-סבעין בצנעא, דובר הצבא הח'ותי, יחיא סריע הכריז על תחילתו של "השלב הרביעי בהסלמה נגד ישראל", בשלב זה לפי יחיא הח'ותים יתחילו לתקוף ספינות שמפרות את "איסור השיט הישראלי" גם בים התיכון.

=== יולי 2024 ===
ב-19 ביולי בשעה 3:12 לפנות בוקר, התפוצץ כטב"ם על אכסניה בתל אביב. כתוצאה מהפיצוץ נהרג אדם אחד ועשרה נפצעו. הכטב"ם היה כלי טיס איראני משודרג מסוג סמאד-3, הוא חדר מכיוון הים, ולהערכת צה"ל שוגר מתימן. הכטב"מ זוהה חלקית אך בגלל טעות אנוש לא יורט. החות'ים הודיעו שהם שיגרו את הכטב"ם וכי הוא מדגם "יפו". לפי רשת אל-ערביה הסעודית, לפני כן באותו בוקר יירטה ארצות הברית טיל בליסטי ושלושה כטב"מים שהיו בדרך לתל אביב, הכטב"ם הרביעי פגע בעיר. 

ב-20 ביולי לקראת הערב ערך צה"ל את מבצע יד ארוכה, שבו הותקף נמל שנמצא בעיר אל-חודיידה שבתימן. במבצע תקפו מטוסי קרב מתקני זיקוק, תחנת כוח לייצור חשמל ויעדים צבאיים, בהם מחסני כטב"מים וטילים ומאגרי דלק.

== תקיפת כלי שיט ==

במקביל לתקיפות ישראל בטילים וכטב"מים, הכריזו החות'ים על הטלת "מצור ימי" על ישראל ושיתקפו ספינות הקשורות לישראל או שמיועדות לעגון בישראל. תקיפות אלו – גם על ספינות שאינן קשורות לישראל – פגעו בתנועת אוניית המסחר בים סוף. המצב התפתח למשבר בין-לאומי שגרר הקמת קואליציה בין-לאומית להבטחת חופש השיט ולהכרזת ארצות הברית ובנות בריתה על פתיחה במבצע שומר השגשוג נגד החות'ים במטרה להפסיק את התקיפות נגד כלי שיט.

בתקיפות החותים נהרגו 3 מלחים, 25 אזרחים נלקחו בשבי ו-2 ספינות טובעו.

== ראו גם ==
* יחיא סריע
* חות'ים (שבט)
* שוד ימי לחופי סומליה

== קישורים חיצוניים ==

* 
* 
* 
* [https://www.globes.co.il/news/home.aspx?fid=3972 האיום החות'י | סיקור מיוחד], באתר גלובס

== הערות שוליים ==

*
קטגוריה:חות'ים
קטגוריה:מלחמת חרבות ברזל
קטגוריה:יחסי ישראל–תימן
קטגוריה:תקיפות כטב"מים
קטגוריה:2023 בתימן
קטגוריה:2024 בתימן
קטגוריה:שנות ה-2020 בתימן